སྙིང་རྗེ་པད་མ་དཀར་པོའི་མདོ་ལས་ཀུན་དགའ་བོ་དེ་བཞིན་གཤེམས་པས་གསུངས་པའི་ཆོས་འདུལ་བ་འདི་རྣམ་པར་འཕེལ་བ་དང་།ཡོངས་སུ་མི་ཉམས་པ་དང།ཀུན་ཏུ་སྲུང་ཞིང་སྦ་བ་དང་།ཆུད་མི་ཟོས་པར་བྱ་བའི་ཕྱིར།ཁྱོད་ལ་དཔེ་བསྟན་པར་བྱ་སྟེ་འདི་ལ་སྐྱེས་བུ་མཁས་པ་ཁ་ཅིག་དཔེས་སྨྲས་པའི་དོན་ཤེས་པར་འགྱུར་རོ།ཞེས་བཀོད་པ་བཞིན་སངས་རྒྱས་ཀྱི་གསུང་རབ་དང་བཀའ་བསྟན།སྐྱེས་རབས་སོགས་བསྟན་བཅོས་ཐམས་ཅད་མི་ཉམས་པ་དང་།ཀུན་ཏུ་སྲུང་ཞིང་སྦ་བ་དང་།ཆུད་མི་ཟོས་པར་བྱ་བའི་ཕྱིར་ངེས་པར་དུ་སྙན་ངག་གི་ལུས་སུ་བརྩམས་ནས་ཚེ་རབས་ཀུན་ཏུ་སྤེལ་དགོས་པའི་ཕྱིར་དང་།དམ་པ་གང་ཞིག་གིས་བསྟན་འགྲོའི་དོན་དུ་ཕྱག་རྗེས་འཇོག་པ་ཡིན་ནའང་གཙོ་བོ་བསྟན་བཅོས་ཀྱི་རྣམ་པ་ཅན་དུ་འཇོག་པ་ནི་མཛད་པ་ཐམས་ཅད་ཀྱི་མཆོག་ཡིན་པས།རྟེན་འབྲེལ་བསྟོད་པ་ལས།མཛད་པ་ཀུན་ལས་གསུང་གི་ནི།།མཛད་པ་མཆོག་ཡིན་དེ་ཡང་ནི།།དེ་ཉིད་ཡིན་ཕྱིར་མཁས་པ་ཡིས།།འདི་ལས་སངས་རྒྱས་རྗེས་དྲན་བྱོས་ཅེས་གསུངས་ཡོད་དོ།གཞན་ཡང་གཞུང་འདི་ཉིད་ཀྱི་རྩོམ་པའི་ཡན་ལག་མཇུག་བསྡུ་དུས་ཀྱི་ཚིགས་བཅད་དེ་ལས།རྟག་ཏུ་སངས་རྒྱས་སངས་རྒྱས་སྲས།།རྣམ་པ་ཀུན་ཏུ་མཆོད་བྱེད་ཅིང་།།སྐྱེ་བ་ཀུན་ཏུ་སངས་རྒྱས་ཀྱི།།སྙན་ངག་མཁན་དུ་འགྱུར་བར་ཤོག།ཅེས་གསུངས་ཡོད་པ་ལས།དུས་གསུམ་གྱི་སངས་རྒྱས་ཐམས་ཅད་དང་རྒྱལ་སྲས་བྱང་ཆུབ་སེམས་དཔའ་སོགས་མཆོད་པ་ནི་བསོད་ནམས་གསོག་པའི་ཞིང་ཁྱད་པར་ཅན་དང་ལྷག་དོན་དུ་འདི་ཕྱིའི་བར་ཆད་སེལ་བ་སྨོན་ལམ་གྱི་མཐུ་བཙན་པ་སོགས་ཡིན་སྟབས།དེ་དག་ལ་མཆོད་པར་བརྗོད་པ་ལ་ཐོག་མར་རྩོམ་པའི་མན་ངག་ཤེས་དགོས་བའི་ཕྱིར་དུ་ཡིན་ནོ།ཞར་དུ་ཚིགས་བཅད་འདི་ལས་སངས་རྒྱས་ཀྱི་བཀའ་དང་བསྟན་བཅོས་ཐམས་ཅད་སྙན་ངག་གི་ལུས་སུ་འཆང་ཡོད་པར་བསྟན་ཡོད་པས།རྩོམ་པ་ཐོག་མར་འཆད་པའི་དགོས་བ་བསྟན་པ་དང་།ས་པཎ་ཁོང་གིས་རྩོམ་པའི་ཡན་ལག་ཅིའི་ཕྱིར་ཐོག་མར་སྨྲོས་པའི་དགོངས་གཞི་འང་ཚིགས་བཅད་འདི་ལས་གཅིག་བསྡུས་སུ་བསྟན་པའོ།།དེ་མིན་རྩོམ་པའི་ཡན་ལག་སྔོན་ལ་འགོད་པའི་རྒྱུ་མཚན་གཞན་ཞིག་ནི་རྗེས་སུ་འབྱུང་འགྱུར་གྱི་འཆད་པ་དང་རྩོད་པའི་ཡན་ལག་གི་རྟེན་དུ་བྱེད་པའོ།བོད་རང་གི་ཐུན་མོང་མ་ཡིན་པའི་ལུགས་ལ་རྩོམ་པ་གྲུབ་པར་བྱེད་པ་ལ་ཕྱི་ནང་གཉིས་གའི་རྒྱུ་ཚང་དགོས་བ་དང་།དེ་ལས་ནང་གི་རྒྱུ་གསུམ་ནི་ལྷག་པའི་ལྷ་ཡི་སྣང་བ་ཐོབ་པ།རིག་པའི་གནས་ལྔ་ལ་མཁས་པ།སྟོན་པ་སངས་རྒྱས་ནས་བརྒྱུད་པའི་རྒྱུད་པ་བར་མ་ཆད་པ་བཅས་གསུམ་དང་།ཕྱིའི་རྒྱུ་གསུམ་ནི་སྒྲ་དང་སྙན་ངགགཏན་ཚིགས་གསུམ་ལ་བྱང་དགོས་བ་བཅས་སོ།།ཁྱད་ཆོས་དྲུག་ལྡན་གྱི་རྒྱུ་འདི་དག་རྩོམ་པའི་ཡན་ལག་ཁོ་ནར་མ་ཟད།ད་དུང་གཞི་ལམ་འབྲས་གསུམ་གྱི་བསྡུས་པའི་གཞུང་དོན་གང་རུང་ཞིག་འཆད་པ་འམ་ཡང་ན་བདག་འཛིན་གཉིས་ཀྱིས་བསླུས་པའི་ལོག་རྟོག་སེལ་བ་ལ་ཕས་རྒོལ་འཇོམས་པའི་རྩོད་པ་བྱེད་པ་གཉིས་གའི་རྒྱུ་ཕུན་སུམ་ཚོགས་པ་ཡིན་པས།མཁས་འཇུག་གི་གཞུང་འདིའི་ཀླད་དུ་ཐོག་མར་རྩོམ་པའི་སྒོ་རུ་བཞེད་པའི་མཆོད་བརྗོད་དང་ཕྱག་བྱ།དངོས་པོ་ངེས་བསྟན་སོགས་ཀྱིས་དྲངས་ཏེ་རྩོམ་པ་ལ་ངེས་པར་མཁོ་ཞིང་རྩོམ་པའི་གཞི་རུ་གྱུར་པའི་ཚོགས་གསུམ་གྱི་ངོ་བོ་དང་དབྱེ་བ་སོགས་དང་།མཐའ་མར་རྩོམ་པའི་རྒྱན་དུ་བཞེད་པའི་སྙན་ཚིག་སོགས་ཐོག་མར་བསྟན་པ་ནི་ཕྱོགས་གཞན་ཞིག་ནས་འཆད་པ་དང་རྩོད་པའི་རྟེན་དུ་བྱེད་པའི་ཕྱིར་རོ།ཚུལ་འདི་གཞུང་འདི་ཉིད་ལས།འགའ་ཞིག་སྒྲ་དང་རྣམ་པར་དབྱེ་བ་དང་།།ཁམས་དང་བྱེད་ཚིག་དཔེ་དང་ཚིག་གི་རྒྱན།།དབྱེ་བསྡུ་གྲངས་དང་ངེས་པ་གོ་རིམས་ལ།།འདི་ལ་ཕལ་ཆེར་རྨོངས་བར་མཐོང་ནད་འདི།།ཞེས་ཚིག་རྐང་དང་པོས་སྒྲ་དང་གཉིས་པས་ཚིག་རྒྱན།གསུམ་པས་གཏན་ཚིགས་སོགས་བསྟན་བཅོས་འགྲུབ་བྱེད་ཀྱི་ཕྱིའི་རྒྱུ་གསུམ་བསྟན་པ་དང་།གཞན་ཡང་མང་དུ་ཐོས་ཤིང་མཐོང་ནས་གོམས་པ་དང་།།མན་ངག་དབང་གིས་དཔལ་ལྡན་ཀུན་དགའ་ཡིས།།རྒྱལ་མཚན་འདི་ན་འགའ་ཙམ་འཆད་པ་ལ།།མཁས་པ་རྣམས་ཀྱིས་དགའ་བ་བསྐྱེད་དེ་ཉོན།།ཅེས་ཚིག་རྐང་དང་པོས་ཁྲིད་རྒྱུན་ཡོད་པར་བསྟན་པ་དང་།ཚིག་རྐང་གཉིས་པས་སྟོན་པ་བཅོམ་ལྡན་འདས་ནས་བརྒྱུད་པའི་རྒྱུད་པ་བར་མ་ཆད་པ་དང་ལྷག་པའི་ལྷ་ཡི་སྣང་བ་ཐོབ་པ་བསྟན་པ་སོགས་རྩོམ་པར་དམ་བཅའ་དང་བློ་ལྡན་ཉན་སྐུལ་གཉིས་གཅིག་བསྡུས་སུ་བསྟན་ཡོད་པ་འདིས་ཀྱང་རྩོམ་པ་ཐོག་མར་སྨོས་པའི་དགོས་བ་བསྟན་པའོ།།